**9.§**

# **Par pašvaldības nozīmes koplietošanas meliorācijas sistēmas statusa piešķiršanu**

(L. Zīliņa)

Noklausoties Ogres novada pašvaldības (turpmāk - Pašvaldība) centrālās administrācijas “Ogres novada pašvaldība” Attīstības departamenta nekustamo īpašumu pārvaldes nodaļas (turpmāk – Nodaļas) meliorācijas inženieres Lienes Zīliņas ziņojumu par pašvaldības nozīmes koplietošanas meliorācijas sistēmas statusu piešķiršanu koplietošanas meliorācijas sistēmām, konstatēts:

[1] Lielais nokrišņu daudzums 2014. gada siltajā sezonā izraisīja periodisku vairāku teritoriju applūšanu Ogres novadā. Ciemupes ciema teritorijā, Daugavas, Zvejnieku un Krastmalas ielu rajonā applūda vairāk kā 50 īpašumi. Pašvaldībā vairākkārtīgi saņemti iedzīvotāju iesniegumi ar lūgumu novērst viņiem piederošo nekustamo īpašumu applūšanu.

[2] Minētā situācija izveidojusies ilgstoši pienācīgi neapsaimniekojot meliorācijas sistēmas, kā arī tādēļ, ka privātīpašumos esošās meliorācijas sistēmas patvaļīgi ir daļēji demontētas vai nepastāv vispār. Nerisinot meliorācijas sistēmu pienācīgas ekspluatācijas un uzturēšanas jautājumu, stipru lietavu gadījumā teritorijas atkārtoti applūdīs, radot zaudējumus nekustamo īpašumu īpašniekiem un pašvaldībai.

[3] Likuma “Par pašvaldībām” 15.panta pirmās daļas 2. punktā noteikts, ka *pašvaldību autonomā funkcija ir gādāt par savas administratīvās teritorijas labiekārtošanu un sanitāro tīrību, tai skaitā veikt pretplūdu pasākumus*.

Civillikuma 1084. panta pirmā daļa nosaka, ka *katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garām gājējiem, ne arī tās lietotājiem*, bet panta trešā daļa nosaka, ka, *ja būves īpašnieks vai tiesiskais valdītājs pretēji attiecīgās varas pieprasījumam nenovērš draudošās briesmas, tad attiecīgai iestādei, raugoties pēc apstākļiem, būve jāsaved kārtībā vai arī pavisam jānojauc uz īpašnieka rēķina*.

Meliorācijas likuma (turpmāk – Likums) 29. pants nosaka, ka:

1) *koplietošanas meliorācijas sistēmas būvniecību, ekspluatāciju un uzturēšanu finansē attiecīgās zemes īpašnieki vai tiesiskie valdītāji atbilstoši noteiktai maksai*.

2) *koplietošanas meliorācijas sistēmas, pašvaldības nozīmes koplietošanas meliorācijas sistēmas, kā arī tādas pašvaldības meliorācijas sistēmas un pašvaldības nozīmes koplietošanas meliorācijas sistēmas, kuras atrodas divu vai vairāku pašvaldību administratīvajā teritorijā, būvniecības, ekspluatācijas un uzturēšanas izmaksu aprēķināšanas, sadales un norēķinu kārtību nosaka Ministru kabinets*.

3) *gadījumos, kad koplietošanas meliorācijas sistēma nenodrošina meliorācijas sistēmu un hidrotehnisko būvju būvnormatīvos paredzēto ūdens režīmu vai rada avārijas draudus, pašvaldība ir tiesīga nodrošināt koplietošanas meliorācijas sistēmas būvniecības, ekspluatācijas un uzturēšanas finansēšanu, iekasējot maksājumu no zemes īpašnieka vai tiesiskā valdītāja*.

Pasākumi koplietošanas meliorācijas sistēmas ekspluatācijai un uzturēšanai ir noteikti 03.08.2010. Ministru kabineta noteikumos Nr.714 “Meliorācijas sistēmas ekspluatācijas un uzturēšanas noteikumi”.

Koplietošanas meliorācijas sistēmas applūdušajās teritorijās neatrodas pašvaldības īpašumā vai tiesiskajā valdījumā. Līdz ar to pašvaldībai nav tiesību ieguldīt līdzekļus privātīpašumos.

Saskaņā ar likuma 1. panta 5.1.punktā noteikto, *pašvaldības nozīmes koplietošanas meliorācijas sistēma ir koplietošanas meliorācijas sistēma, kas būtiski ietekmē ūdens režīmu pašvaldības teritorijas plānojumā noteiktajās apbūves teritorijās, lauksaimniecības un mežu teritorijās, infrastruktūras objektos (ielās, ceļos, ūdenssaimniecības objektos, pašvaldības polderos)*.

Likuma 22.1pants nosaka, ka *pašvaldības nozīmes koplietošanas meliorācijas sistēmas būvniecību, ekspluatāciju un uzturēšanu nodrošina attiecīgās zemes īpašnieki vai tiesiskie valdītāji. Pašvaldība var piedalīties pašvaldības nozīmes koplietošanas meliorācijas sistēmas būvniecībā, ekspluatācijā un uzturēšanā. Kārtību, kādā pašvaldība piedalās pašvaldības nozīmes koplietošanas meliorācijas sistēmas būvniecībā, ekspluatācijā un uzturēšanā, kā arī kārtību, kādā pašvaldība piedalās pašvaldības nozīmes koplietošanas meliorācijas sistēmas būvniecības, ekspluatācijas un uzturēšanas izmaksu segšanā, nosaka Ministru kabinets.*

Tādējādi pašvaldība, ievērojot normatīvo aktu prasības, brīvprātīgi var piedalīties pašvaldības nozīmes koplietošanas meliorācijas sistēmas būvniecībā, ekspluatācijā un uzturēšanā.

[4] Pašvaldības nozīmes koplietošanas meliorācijas sistēmas statusa piešķiršanai izvēlēti grāvji, kuri ietekmē ūdens režīmu ievērojamās platībās ar sateces baseiniem, kas lielāki par 3km², augšējās platībās atrodas novadam svarīgi infrastruktūras objekti - attīrīšanas ietaises, apdzīvotas teritorijas, lielas lauksaimniecības platības, kas tiek intensīvi apstrādātas.

Ņemot vērā kopējo grāvju tehnisko stāvokli, novērtēts, ka nepieciešams veikt to atjaunošanu, tādejādi uzlabojot ūdens novadīšanu no piegulošajām teritorijām, lauka drenāžas sistēmu darbību, kā arī veicot gruntsūdeņa līmeņa regulēšanu.

Pašvaldības nozīmes koplietošanas meliorācijas sistēmas statusa piešķiršana meliorācijas sistēmām, kas minētas pielikumā Nr.2., 3., 4.,5. ļautu pašvaldībai pretendēt uz valsts un Eiropas Savienības atbalstu meliorācijas sistēmu atjaunošanai. Iegūstot iepriekš minēto atbalstu pašvaldība spētu veikt novadgrāvju atjaunošanu.

Saskaņā ar Likuma 22.2panta pirmajā daļā noteikto, *lēmumu par pašvaldības nozīmes koplietošanas meliorācijas sistēmas statusa piešķiršanu pašvaldība pieņem kā administratīvo aktu. Pirms lēmuma pieņemšanas pašvaldība noskaidro un izvērtē to zemes īpašnieku vai tiesisko valdītāju viedokli, kuru zemes robežās atrodas koplietošanas meliorācijas sistēma*.

Apzinot nekustamo īpašumu īpašniekus (adresāti – saskaņā ar Pielikumu Nr.1), kuru īpašumu teritorijās atrodas koplietošanas meliorācijas sistēma, kurai paredzēts mainīt status:

* 1. **Krapes** pagastā no sešiem īpašumu īpašniekiem neviens nav izteicis iebildumus;
  2. **Taurupes** pagastā no desmit īpašumu īpašniekiem neviens nav izteicis iebildumus;
  3. **Mazozolu** pagastā no desmit īpašumu īpašniekiem neviens nav izteicis iebildumus;
  4. **Ķeipenes** pagastā no desmit īpašumu īpašniekiem nav iebildumu; iebildumus izteicis nekustamā īpašuma “Rugāji”, Ķeipenes pag., Ogres nov. (īpašnieks G. M.). Viņam piederošajai īpašuma teritorijai pašvaldības nozīmes koplietošanas meliorācijas sistēmas statuss netiek noteikts.

Atbilstoši Valsts pārvaldes iekārtas likuma 10. panta trešajā daļā noteiktajam pašvaldība darbojas sabiedrības interesēs, samērīgi ievērojot privātpersonas tiesības un tiesiskās intereses.

Saskaņā ar Administratīvā procesa likuma 13.pantu labumam, ko sabiedrība iegūst ar ierobežojumiem, kas uzlikti adresātam, ir jābūt lielākam nekā viņa tiesību vai tiesisko interešu ierobežojumam. Būtiski privātpersonas tiesību vai tiesisko interešu ierobežojumi ir attaisnojami tikai ar nozīmīgu sabiedrības labumu.

Koplietošanas meliorācijas sistēmas pēc savas būtības šobrīd ir koplietošanas meliorācijas sistēma. Īpašnieku/tiesisko valdītāju pienākums ir kopt tos atbilstoši 07.07.2010. Ministru kabineta noteikumiem Nr.714 „Meliorācijas sistēmas ekspluatācijas un uzturēšanas noteikumi”. Piešķirot pašvaldības nozīmes koplietošanas meliorācijas sistēmas statusu, zemju īpašniekiem būs jāturpina veikt to kopšanu un uzturēšanu. Pašvaldība piedalīsies pašvaldības nozīmes koplietošanas sistēmas būvniecībā un uzturēšanā.

Mainot meliorācijas sistēmu statusu, netiks apdraudētas vai aizskartas īpašnieku īpašuma tiesības uz nekustamo īpašumu. Meliorācijas sistēmu daļas no īpašniekiem netiks atsavinātas, īpašnieki saglabās tiesības rīkoties ar nekustamo īpašumu, ja īpašnieks veiks kopšanas darbus sev piederošajā meliorācijas sistēmu daļā, tam nebūs nepieciešama pašvaldības piekrišana, bet, ja pašvaldība plānos veikt kopšanas, projektēšanas vai būvniecības darbus, tai būs jāsaņem īpašnieku saskaņojums. Pašvaldība nebūs tiesīga veikt būvniecību, nesaskaņojot ar nekustamo īpašumu īpašniekiem.

Iepazīstoties ar sagatavoto informāciju par koplietošanas nozīmes grāvju un drenu kolektoriem un shematiskā attēlojumu, izvērtējot pašvaldības domes rīcībā esošo informāciju, ņemot vērā lietderības apsvērumus, ka, piešķirot statusu būtu iespējams veidot vienotu novadgrāvju apsaimniekošanas un ekspluatācijas sistēmu, nodrošinot teritorijas sakārtošanu Ogres novadā, pamatojoties uz likuma „Par pašvaldībām” 15. panta pirmās daļas 2. punktu, 21. panta pirmo daļu, Likuma 1.panta 5.¹ punktu, 22.1 pantu, 22.2 panta pirmo daļu un 29. pantu, Administratīvā procesa likuma 13. pantu, 66. pantu

**balsojot: PAR -** 15 balsis (R.Javoišs, E.Dzelzītis, E.Bartkevičs, S.Kirhnere, E.Helmanis, J.Laizāns, M.Legzdiņš, Dz.Mozule, V.Pūķe, M.Siliņš, A.Mangulis, I.Tamane, I.Vecziediņa, V.Gaile, L.Strelkova) **PRET** – nav, **ATTURAS** – nav, Ogres novada pašvaldības dome **NOLEMJ:**

1. **Piešķirt** pašvaldības nozīmes koplietošanas meliorācijas sistēmas statusu koplietošanas meliorācijas sistēmām:
   1. Krapes pagastā saskaņā ar pielikumu Nr.2;
   2. Ķeipenes pagastā saskaņā ar pielikumu Nr.3;
   3. Mazozolu pagastā saskaņā ar pielikumu Nr.4;
   4. Taurupes pagastā saskaņā ar pielikumu Nr.5.
2. **Uzdot** Ogres novada pašvaldības centrālās administrācijas “Ogres novada pašvaldība” Attīstības departamenta nekustamo īpašumu pārvaldes nodaļai viena mēneša laikā no lēmuma pieņemšanas informēt par pašvaldības nozīmes koplietošanas nozīmes meliorācijas sistēmas statusa piešķiršanu valsts sabiedrību ar ierobežotu atbildību “Zemkopības ministrijas nekustamie īpašumi”.
3. **Uzdot** Ogres novada pašvaldības centrālās administrācijas“Ogres novada pašvaldība” Attīstības departamenta nekustamo īpašumu pārvaldes nodaļai sagatavot pašvaldības saistošos noteikumu projektu, nosakot atbildību par pašvaldības nozīmes koplietošanas meliorācijas sistēmas ekspluatāciju un uzturēšanu atbilstoši 07.07.2010. Ministru kabineta noteikumiem Nr.714 „Meliorācijas sistēmas ekspluatācijas un uzturēšanas noteikumi” prasībām.
4. **Uzdot** Ogres novada pašvaldības centrālās administrācijas “Ogres novada pašvaldība” Administratīvā departamenta Kancelejas vadītājai Ievai Vilcānei nosūtīt šo lēmumu adresātiem saskaņā ar pielikumu Nr.1.
5. Kontroli par lēmuma izpildi uzdot pašvaldības izpilddirektora pirmajam vietniekam.

*Šo lēmumu var pārsūdzēt Administratīvajā rajona tiesā Baldones ielā 1A, Rīgā, LV-1007, viena mēneša laikā no lēmuma spēkā stāšanās dienas.*